Komisijos reglamentas (EEB) Nr. 32/82
1982 m. sausio 7 d.
nustatantis specialių eksporto grąžinamųjų išmokų už galvijieną suteikimo sąlygas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Graikijos stojimo aktu, ypač į jo 18 straipsnio 6 dalį,
kadangi Tarybos reglamentas (EEB) Nr. 885/68 [2] su paskutiniais pakeitimais, padarytais Reglamentu (EEB) Nr. 427/77 [3], nustato bendrąsias eksporto grąžinamųjų išmokų suteikimo taisykles ir jų dydžio nustatymo kriterijus;
kadangi, atsižvelgiant Bendrijos rinkos padėtį ir tam tikrų galvijienos sektoriaus produktų, kurie šiuo metu gali būti superkami taikant intervencines priemones, pardavimo galimybes, reikia nustatyti sąlygas, kuriomis šių produktų eksportui būtų suteikiamos specialios grąžinamosios išmokos, jei, siekiant sumažinti intervencinius pirkimus, jie yra skirti tam tikroms valstybėms, kurios nėra narės;
kadangi Galvijienos vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Už produktus, atitinkančius šiame reglamente nustatytas konkrečias sąlygas, gali būti suteikiamos specialios eksporto grąžinamosios išmokos.
2. Šis reglamentas taikomas šviežiai arba atšaldytai mėsai skerdenų, skerdenų pusių, kompensuotų ketvirčių, priekinių ir užpakalinių ketvirčių pavidalu, eksportuojamai į tam tikras šalis, kurios nėra narės.
2 straipsnis
1. Norint gauti specialią eksporto grąžinamąją išmoką, būtina pateikti įrodymą, kad eksportuojami produktai yra pagaminti iš suaugusių galvijų patinų.
2. Toks įrodymas yra priede pateikto pavyzdžio sertifikatas, kurį pagal suinteresuotos šalies pateiktą prašymą išduoda intervencinė agentūra arba kita institucija, tam tikslui paskirta valstybės narės, kurioje gyvūnai buvo paskersti ir kurioje atliekami eksporto muitinės formalumai. Šį sertifikatą būtina pateikti muitinei eksporto muitinės formalumų atlikimo metu.
3 straipsnis
Valstybės narės nustato produktų tikrinimo ir 2 straipsnyje minimų sertifikatų išdavimo reikalavimus. Tokiu reikalavimu gali būti minimalaus kiekio nurodymas.
Valstybės narės imasi būtinų priemonių užtikrinti, kad produktai nebus pakeisti kitais laikotarpiu tarp jų tikrinimo ir išvežimo iš Bendrijos geografinės teritorijos arba pristatymo į Reglamento (EEB) Nr. 2730/79 [4] 5 straipsnyje minimas paskirties vietas. Šios priemonės apima kiekvieno produkto identifikavimą neištrinamu ženklu arba individualiu įspaudu ant kiekvieno ketvirčio. Skerdžiama ir identifikuojama skerdykloje, kurią suinteresuota šalis nurodo 2 straipsnio 2 dalyje minimoje paraiškoje.
4 straipsnis
Valstybės narės ne vėliau kaip iki 1982 m. sausio 20 d. praneša Komisijai apie priemones, kurių būtina imtis įgyvendinant šį reglamentą. Komisija savo galimas pastabas valstybėms narėms perduoda iki 1982 m. vasario 20 d.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1982 m. kovo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1982 m. sausio 7 d.